Mati Talvik

**Mati Talvik** (11. aprill 1942 Tallinn – 25. juuli 2018 Tallinn) oli eesti teleajakirjanik ja dokumentalist. 

## Elukäik
Mati Talvik alustas kooliteed 1949. aastal Tartu 6. keskkooli 1. klassis. 1952. aastal kolis pere tagasi Tallinna. Talvik lõpetas Tallinna 20. Keskkooli (12. lend) 1960. aastal. Ta harrastas koolipõlves kergejõustikku ning hüpates 1960. aastal kaugust 6.97, tuli sellel alal Eesti noortemeistriks (hooaja edetabelis 12. koht). Võistles edukalt ka tõkkejooksus ning kolmikhüppes. 

1960. aastal alustas ta õpinguid Tallinna Polütehnilisse Instituuti ehitusteaduskonnas, kuid sai peagi aru, et valitud eriala talle ei sobi. Sel ajal hakkas ta osalema Eesti Raadios Noorte Reporterite Klubi töös. Tema juhendajaks sai legendaarne spordireporter Gunnar Hololei, kes usaldas talle esimese reportaaži tegemise juba 1961. aasta märtsis.

Aastatel 1962–1964 õppis Talvik Tartu Riikliku Ülikooli ajaloo-keeleteaduskonnas eesti keelt ja kirjandust (spetsialiseerumisega ajakirjandusele). Pärast kohustuslikku sõjaväeteenistust jätkas ta aastatel 1967–1970 õpinguid kaugõppes. Juhan Peegli toetusel hakkas ta ülikoolipäevil tegema kaastööd Eesti Televisiooni Tartu stuudiole. 1981. aastal lõpetas Talvik Leningradi Kõrgema Parteikooli.

1968. aasta jaanuaris algas tema elutöö Eesti Televisioonis. Algul oli ta Noortestuudio koosseisuline korrespondent-stažöör. Oktoobris 1968 sai temast "Aktuaalse kaamera" peatoimetuse informatsiooniosakonna korrespondent-stažöör. Saatejuhina oli ta esimest korda eetris noortesaates "Kanal 13" (1968). 1. juulist 1971 sai temast kunstisaadete toimetaja. Talvik oli omal ajal pikima staažiga (tele)ajakirjanik Eestis. 

## Töö televisioonis
Mati Talvik on koostanud ja juhtinud paljusid menukaks kujunenud telesaateid ja -sarju, sealhulgas:
"Peegelprogramm" (1970–1971), "Käokava" (1971–72), "Palav puder" (1973–1975), "Laupäevaõhtu", "Aeg luubis" (1972–1989), "Ainult üks miljon" (1979–1980), "Rahva sõda" (1980–1985), "Terav pilk" (1981–1987), "Vaatevinkel" (1985–1994), "Mitmevärviline Eesti" (1988–1989), "Eestlased Kanadas" (1991), "Ameerika eestlased" (1992–1993), "Pikapäevarühm" (1993–1994) "Talviku tund" (1995–1997), "Liikluspeegel" (1996–2004), "Oli kord Eesti NSV" (1998–1999), "Päevast päeva" (1998–1999), "Agenda" (2000, 24 saadet), "Ainult 10 aastat" (2001–2002), "Üks silmapilk" (2003–2004, 41 saadet), "Ajaproov“ (2004–2005, 30 saadet), "Projekt: EI!" (2006, 43 saadet).

Talvik juhtis suurte ühiskondlike muutuste perioodil paljusid diskussiooni- ja valimissaateid otse-eetris, portreteeris oma kaasaegseid. 2007. aastal alustas ta Eesti riigi ajaloost kaalukate saadete tegemist, valmis sari "Eesti aja lood“, mis hõlmas 92 saadet Eesti esimesest iseseisvusajast ja selle lõpust. Aastatel 2010–2018 oli eetris 166-osaline sari "Ajavaod", mis käsitles huvitavaid ja põnevaid seiku Eesti ajaloost. Sarja kuuluvad ka kolm portreede tsüklit: "Riigi mehed", "Ärimehed" ja viimaseks jäänud "Teaduse mehed". 

## Filmid
Mati Talvik oli 1960.–1970. aastatel paljude kroonika- ja dokumentaalfilmide teksti autor, teksti lugeja, reporter. Stsenaristi ja režissöörina oli ta osaline järgmiste filmide loomisel:
* 1970 – "Duett-duell" muusikafilm; stsenarist
* 1975 – "Rannameloodiad" muusikafilm; stsenarist, reporter
* 1976 – "Kodurand" muusikafilm; stsenarist, reporter
* 1977 – "Vabaõhukontseert" muusikafilm; stsenarist, reporter
* 1977 – "Uus samm" populaarteaduslik film; stsenarist, režissöör
* 1977 – "Naaberrannad" muusikafilm; stsenarist, reporter
* 1978 – "Vilma" dokumentaalfilm; stsenarist, režissöör
* 1978 – "Suveviisid Võrtsjärvel" muusikafilm; stsenarist
* 1979 – "Linn põlevatel kividel" dokumentaalfilm; stsenarist, režissöör
* 1981 – "Piimamehed Põlvast" dokumentaalfilm; stsenarist, režissöör
* 1981 – "Muusad ei vaikinud" dokumentaalfilm; stsenarist, režissöör
* 1982 – "Nõukogude Eesti" dokumentaalfilm; stsenarist, režissöör
* 1984 – "Moonsundi sügis" dokumentaalfilm; stsenarist, režissöör
* 1994 – "Impeeriumi jäljed: Mehhaaniline reostus " dokumentaalfilm; stsenarist
* 1994 – "Impeeriumi jäljed: Paldiski 1994" dokumentaalfilm; režissöör
* 1994 – "Impeeriumi jäljed: Keemiline reostus " dokumentaalfilm; režissöör
* 1997 – "Piki Piibe maanteed I – IV" dokumentaalfilmid; režissöör
* 2003 – "Eesti vangla" dokumentaalfilm; stsenarist
* 2017 – "Linna hall" dokumentaalfilm; konsultant
Näitlejana osales Talvik 1993. aasta mängufilmis "Tallinn pimeduses", kus mängis panga asepresidenti.
Talvik oli üks prototüüpe Eesti Televisioonis Urmas Vadi stsenaariumi põhjal 2005. aastal valminud telefilmis "Kohtumine tundmatuga", kus teda kehastas Tiit Sukk.

## Tunnustus
* 1980 – Eesti NSV Ajakirjanike Liidu Jaan Anveldi preemia
* 1982 – Eesti NSV teeneline ajakirjanik
* 1985 – Valdo Pandi nimeline ajakirjanduspreemia
* 2006 – Valgetähe IV klassi teenetemärk
* 2008 – Eesti Ringhäälingute Liidu auhind Kuldmikrofon
* 2008 – Eesti Ajakirjanike Liidu auliige
* 2009 – Kaitseliidu eriteenete medal saatesarjas "Eesti aja lood" Eesti ajaloo uurimise ja jäädvustamise eest
* 2017 - välisministeeriumi kultuuripreemia telesaate "Ajavaod" eest. 

## Isiklikku

Tema isa oli jurist Edgar Talvik (1911–1992) ja onu oli laulja Kalmer Tennosaar. Tema õde on arhitekt Tiina Linna, kelle abikaasa oli Ivo Linna vend Taivo Linna. Nende onu oli Juhan Peegel. 

Tema abikaasa Alice Talvik oli samuti kauaaegne Eesti Televisiooni töötaja, nad abiellusid 1970. Tema pojad on eesti filmiprodutsent, stsenarist ja poliitik Artur Talvik ning Andres Talvik ning tütred Annika Marmora (sündinud Talvik) ja Astra Arvill (sündinud Talvik). 

Mati Talvik suri Tallinnas, leinatalitus peeti 31. juulil 2018 Eesti Televisiooni neljandas stuudios. Talvik maeti Metsakalmistule, Jaak Joala haua naabrusse.

## Viited

## Kirjandus
*Mati Talviku elu õppetunnid Kroonika, 28. märts 2008
*Mati Talvik: ETV palgalehel olen olnud aastast 1968 Maaleht, 16. veebruar 2006
*Urmas Vahe. Mati Talvik: "Ma ei ole ju see mees, kelle kallal haukuda." Õhtuleht, 30. detsember 2008
*Ilmar Palli. Kuidas Talvikust sai Talvik Maaleht, 8. jaanuar 2009
*Riho Laurisaar. Kuldmikrofon Mati Talvik unistab spordireportaažist EPL, 10. jaanuar 2009
*Rainer Kangro. Mati Talvik oli Eesti esimene läbi ja lõhki teleinimene. ohtuleht.ee, 28. juuli 2018

## Välislingid
*Talvik, Eesti Televisioonist videoarhiiv, jupiter.err.ee, 2017
*Vahur Kersna Mati Talvikust: täna tõmbame alla joone tervele ajastule err.ee, 31. juuli 2018  
*Kanal 13. Andres Oja arhiiv, vikerraadio.err.ee, 9. detsember 2018
*Haud Tallinna Metsakalmistul